**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottságának 2024. február 27-i ülésére**

**Javaslat a 2024/2025. nevelési évre szóló óvodai jelentkezések időpontjára és a jelentkezés módjára**

A nemzeti köznevelésről szóló 2011. évi CXC. törvény /a továbbiakban: Nkt. / 83.§ (2) bekezdés b) és d) pontja alapján a fenntartó dönt az óvodába történő jelentkezés módjáról, az óvodai általános felvétel időpontjáról és az adott nevelési évben indítható óvodai csoportok számáról.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52.§ (2) bekezdés 17. pontja a Kulturális, Oktatási és Civil Bizottság hatáskörébe utalta az óvodába történő jelentkezés módjáról és időpontjáról szóló döntés meghozatalát.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (továbbiakban: EMMI rend.) 20.§ (1) bekezdése alapján az óvodai beiratkozásra április 20. és május 20. napja között kerül sor. A fenntartó az óvodai beiratkozás idejéről, az óvodai jogviszony létesítésével összefüggő eljárásról közleményt vagy hirdetményt tesz közzé a saját honlapján és a közzétételt kezdeményezi a fenntartott óvodák honlapján, utóbbi hiányában a helyben szokásos módon, a beiratkozás első határnapját megelőzően legalább 30 nappal.

Szombathely Megyei Jogú Város Önkormányzata **Közleményben** tájékoztatja a szülőket a 2024/2025. nevelési évre vonatkozó óvodai beiratkozás rendjéről és **Értesítés** formájában (plakáton) teszi közzé a város óvodáinak felvételi körzetét. A Közlemény tartalmát az előterjesztés 1. számú, az Értesítés tartalmát a 2. számú melléklete tartalmazza. A **Közlemény,** ésaz **Értesítés** honlapon való megjelenítésének tervezett határnapja 2024. április 2.

Az Nkt. 83.§ (7) bekezdése alapján a magyar nyelvi előkészítés, a nemzetiség nyelvén folyó nevelés és oktatás iránti igényt a települési önkormányzat, a tankerületi központ évente köteles felmérni az érintett első óvodai nevelési évre, első iskolai évfolyamra beiratkozni szándékozók körében az érdekelt települési nemzetiségi önkormányzat és az országos nemzetiségi önkormányzat bevonásával. Az erről szóló szülői Tájékoztatót az előterjesztés 3. számú melléklete tartalmazza.

A javaslat szerint az óvodai jelentkezés 2024. május 2. napjától 2024. május 7. napjáig tart.

Az igazgatónak az óvodai felvétel során figyelembe kell venni az Nkt. 25.§ (7) bekezdése alapján az óvodai csoportok minimális, maximális és átlaglétszámát, melyet az Nkt. 4. számú melléklete határoz meg (minimális 13 fő/csoport, maximális 25 fő/csoport, átlaglétszám 20 fő/csoport), valamint az óvoda alapító okiratában meghatározott maximálisan felvehető gyermeklétszámot.

Az óvodai felvételre vonatkozó eljárásrendet az alábbiak szerint javasoljuk meghatározni:

* az Nkt. 49.§-a alapján az óvoda köteles felvenni, átvenni azt a gyermeket, aki a harmadik életévét betöltötte, és életvitelszerűen az óvoda körzetében lakik,
* az óvoda más körzetből a harmadik életévét betöltött, szombathelyi lakcímmel rendelkező gyermeket is felveheti a szabad kapacitása terhére.

**Az óvodai jelentkezés és a beiratkozás módjának ütemezését a 2024/2025. nevelési évre vonatkozóan az alábbiak szerint javasoljuk meghatározni.**

1. A 2024/2025. nevelési évre vonatkozó óvodai beiratkozás rendjéről készült **Közleményt**, a város óvodáinak felvételi körzetét tartalmazó **Értesítést** a [www.szombathely.hu](http://www.szombathely.hu/) honlapon, valamint a Polgármesteri Hivatal Hirdetőtábláján **2024. április 2.** napjáig kell megjelentetni.

A város óvodáinak felvételi körzeteit tartalmazó plakátokat, a nemzetiségi óvodai nevelési igény felméréséről szóló tájékoztatót az óvodákban, bölcsődékben, gyermekorvosi rendelőkben, valamint az együttműködési megállapodást kötött településeken, a [www.szombathely.hu](http://www.szombathely.hu) honlapon **2024. április 2. napjáig kell** kihelyezni.

2. Az óvodai jelentkezés a „Jelentkezési lap” kitöltésével és benyújtásával történik. A szülő a jelentkezési lapot letöltheti a [www.szombathely.hu](http://www.szombathely.hu/) honlapról,illetveelvihető a Polgármesteri Hivatal (Szombathely, Kossuth L. utca 1-3.) ügyfélszolgálatáról, és az óvodából. A szülő a jelentkezési lapot elektronikusan, vagy személyesen nyújthatja be az óvodába **2024. május 2. és 2024. május 7. közötti időszakban.**

Az óvodai beíratáshoz az alábbi dokumentumok bemutatása szükséges:

- a gyermek nevére kiállított személyazonosságot igazoló hatósági igazolvány,

- a szülő személyazonosságát igazoló hatósági igazolványt és lakcímet igazoló hatósági igazolvány,

* a gyermek lakcímét igazoló hatósági igazolvány,
* a gyermek TAJ kártyája,
* nem magyar kiskorú állampolgár óvodai beíratásánál a szülőnek igazolnia kell azt is, hogy milyen jogcímen tartózkodik a gyermek Magyarország területén.

 Elektronikus jelentkezés esetén a fenti dokumentumokat a gyermek első óvodai nevelési napján szükséges bemutatni.

3. **2024. május 10-ig** az óvoda megküldi az önkormányzat Egészségügyi és Közszolgálati Osztály Egészségügyi, Kulturális és Köznevelési Irodájára a jelentkezők adatait. Az Iroda a beküldött adatokból elkészíti a szükséges adatbázist.

1. **2024. május 15-én** óvodavezetői értekezlet keretében kerül sor a szükséges átirányítások intézmények közötti koordinálására és a felvételre vonatkozó végleges javaslat kialakítására.

5. A fenntartó összegzi az óvodai jelentkezés tapasztalatait, áttekinti a várható csoportszámokat, csoportlétszámokat, és dönt az indítandó óvodai csoportok számáról.

6.Az óvodai felvétel tárgyában meghozott döntésközlésének javasolt **határnapja 2024. június 5.** A döntésről szóló határozatot a beiratkozáskor megadott címre postázza az óvoda. Az óvoda vezetője a felvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel.

A beíratással kapcsolatos anyag véleményezés céljából a Szombathelyi Horvát Nemzetiségi Önkormányzat és a Szombathelyi Német Nemzetiségi Önkormányzat részére megküldésre került. A nemzetiségi önkormányzatok véleményét a Kulturális, Oktatási és Civil Bizottság elnöke a bizottsági ülésen szóban ismerteti.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

 **Szombathely, 2024. február „ ”**

**/: Dr. László Győző :/**

**HATÁROZATI JAVASLAT**

**……../2024. (II.27.) KOCB. sz. határozat**

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52.§ (2) bekezdés 17. pontjában kapott felhatalmazás alapján az önkormányzat által fenntartott óvodákba a 2024/2025. nevelési évre szóló óvodai jelentkezés és felvétel rendjét az előterjesztésben leírtak szerint elfogadja.
2. A Kulturális, Oktatási és Civil Bizottság felkéri a polgármestert, hogy a beiratkozás lebonyolításáról gondoskodjon.

**Felelős:**

 Putz Attila, a Kulturális, Oktatási és Civil Bizottság elnöke

 Dr. Nemény András polgármester

 Dr. László Győző alpolgármester

 (a végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője, Óvodák Igazgatói)

**Határidő:** 2024. június 5.